Keywords

Summary



Keywords

1. Súdna spolupráca v občianskych veciach – Súdna právomoc a výkon rozhodnutí v občianskych a obchodných veciach – Nariadenie č. 44/2001 – Právomoc vo veciach spotrebiteľských zmlúv

(Nariadenie Rady č. 44/2001, článok 15 ods. 3; smernica Rady 90/314, článok 2 bod 1)

2. Súdna spolupráca v občianskych veciach – Súdna právomoc a výkon rozhodnutí v občianskych a obchodných veciach – Nariadenie č. 44/2001 – Právomoc vo veciach spotrebiteľských zmlúv – Pojem činnosť smerovaná do členského štátu spotrebiteľovho bydliska v zmysle článku 15 ods. 1 písm. c) nariadenia

[Nariadenie Rady č. 44/2001, článok 15 ods. 1 písm. c)]

Summary

1. Zmluva, ktorej predmetom je cesta nákladnou loďou, môže v zmysle článku 15 ods. 3 nariadenia č. 44/2001 o právomoci a o uznávaní a výkone rozsudkov v občianskych a obchodných veciach predstavovať zmluvu o preprave, ktorá v jednej cene kombinuje dopravu s ubytovaním.

Tak je to v prípade, ak za jednu cenu zahŕňa uvedená cesta nákladnou loďou okrem dopravy aj ubytovanie a že táto cesta trvá viac ako 24 hodín. Takáto služba tak spĺňa podmienky vyžadované na to, aby predstavovala balík služieb v zmysle článku 2 ods. 1 smernice 90/314 o balíku cestovných, dovolenkových a výletných služieb a v kontexte s týmto článkom 2 ods. 1 zodpovedá definícii prepravnej zmluvy za jednu cenu uvedenej v článku 15 ods. 3 nariadenia č. 44/2001.

(pozri body 45, 46, bod 1 výroku)

2. Na určenie, či podnikateľa, ktorého činnosť sa prezentuje na jeho internetovej stránke alebo na internetovej stránke sprostredkovateľa, možno v zmysle článku 15 ods. 1 písm. c) smernice č. 44/2001 o právomoci a o uznávaní a výkone rozsudkov v občianskych a obchodných veciach považovať za podnikateľa „smerujúceho“ svoju činnosť do členského štátu, na ktorého území má spotrebiteľ bydlisko, treba preskúmať, či pred prípadným uzavretím zmluvy so spotrebiteľom z týchto internetových stránok a celkovej činnosti podnikateľa vyplýva, že zamýšľal obchodovať so spotrebiteľmi s bydliskom v jednom alebo viacerých členských štátoch vrátane toho, v ktorom má bydlisko tento spotrebiteľ, v tom zmysle, že bol pripravený uzatvárať s nimi zmluvy.

Nasledujúce skutočnosti, ktorých výpočet nie je vyčerpávajúci, sú spôsobilé vystupovať ako okolnosti umožňujúce usudzovať, že činnosť podnikateľa je smerovaná do členského štátu bydliska spotrebiteľa: medzinárodná povaha činnosti, uvedenie trasy cesty z ostatných členských štátov do miesta, kde má podnikateľ sídlo, používanie iného jazyka alebo inej meny, ako je jazyk alebo mena zvyčajne používaná v členskom štáte, v ktorom má podnikateľ sídlo, s možnosťou vykonať a potvrdiť rezerváciu v tomto inom jazyku, uvedenie telefonických kontaktných údajov s medzinárodnou predvoľbou, vynaloženie výdavkov na odkazové služby na internete, aby sa spotrebiteľom s bydliskom v ostatných členských štátoch uľahčil prístup na stránku podnikateľa alebo jeho sprostredkovateľa, používanie doménového mena prvej úrovne, ktorá je iná ako prvá úroveň členského štátu, v ktorom má podnikateľ sídlo, a zmienka o medzinárodnej klientele tvorenej klientmi s bydliskom v rôznych členských štátoch. Vnútroštátnemu súdu prislúcha preveriť, či takéto okolnosti existujú.

Samotná dostupnosť internetovej stránky podnikateľa alebo jeho sprostredkovateľa v členskom štáte, v ktorom má spotrebiteľ bydlisko, naopak nepostačuje. To isté platí aj pre uvedenie adresy elektronickej pošty a ostatných kontaktných údajov alebo používanie jazyka alebo meny, ktoré sa bežne používajú v členskom štáte, v ktorom má podnikateľ sídlo.

(pozri body 92 – 94, bod 2 výroku)